Лабудово језеро – П. И. Чајковски

1. чин

Парк краљевог двора

Принц Зигфрид, са својом дворском свитом, прославља рођендан. Од мајке на поклон добија самострел, и она га при томе подсећа да ће сутра бити велики бал на коме ће морати да одабере невесту. Краљица мајка се повлачи, прослава се наставља, а он одлучује да оде у лов, на тајанствено језеро, у оближњу зачарану шуму.

2. чин

Пуста обала дивљег језера

Угледавши лабудове, нишани на њих, Али они изненада нестају. Чудесна светлост обасјава језеро, лабудови се претварају у прелепе девојке и окружују младог принца. Одушевљен је њиховом лепотом. Причају му о злом чаробњаку Ротбарту, који их је претворио у лабудове. Чини могу бити збачене, ако се младић закуне у вечну љубав. Најлепша међу девојкама је краљица лабудова Одета (бели лабуд), која га је опчинила својом дубоко осећајном игром. Принц јој се заклиње на верност и вечну љубав. Одета и Зигфрид, окружени белим лабудовима, играју. Појављује се чаробњак Ротбарт и лабудови нестају.

3. чин

Бал у краљевском дворцу

Краљица приређује велику дворску свечаност, у нади да ће Зигфрид одабрати невесту између принцеза које су стигле из Италије, Пољске, Шпаније, Мађарске, Русије ... Свака од њих се труди да привуче пажњу принчеву, али ни једна не успева у томе, јер Зигфрид машта само о Одети. Ротбарт прибегава лукавству и на бал долази са својом ћерком Одилијом (црни лабуд), која ликом подсећа на Одету. Зигфрид игра с Одилијом. Мајка захтева од сина да одабере невесту, и он, мислећи да је то Одета, одабире њу. У том тренутку на прозору се појављује права Одета и принц, схвативши да је обманут прекршио заклетву, потрчи на језеро.

 4. чин

Обала Лабудовог језера

Почиње бура. Узнемирени лабудови очекују долазак своје краљице Одете. Она се појављује и веома тужна прича другарицама о издаји Зигфрида. Принц дојури као избезумљен, моли Одету за опроштај и хоће да умре заједно са њом. Појављује се зли Геније и сукобљава се са принцом. Али, бура на језеру се појачава и удар грома уништава злог Генија. Полако се све стишава, чини нестају, а зора обасјава двоје заљубљених који срећно корачају у нови живот.